ข้อบัญญัติองค์การบริหารส่วนตำบลเขาย้อย เรื่อง การลดหย่อนภาษีบำรุงท้องที่ พ.ศ. 2553
ข้อบัญญัติองค์การบริหารส่วนตำบลเขาย้อย
ข้อบัญญัติองค์การบริหารส่วนตำบลเขาย้อย
เรื่อง
การลดหย่อนภาษีบำรุงท้องที่
พ.ศ. ๒๕๕๓[๑]
 

โดยที่เป็นการสมควรตราข้อบัญญัติองค์การบริหารส่วนตำบลเขาย้อย
ว่าด้วยการลดหย่อนภาษีบำรุงท้องที่ ในเขตองค์การบริหารส่วนตำบลเขาย้อย

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ.
๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย องค์การบริหารส่วนตำบลเขาย้อยโดยความเห็นชอบของสภาองค์การบริหารส่วนตำบลเขาย้อยและนายอำเภอเขาย้อย
จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลเขาย้อย เรื่อง
การลดหย่อนภาษีบำรุงท้องที่ พ.ศ. ๒๕๕๓

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลเขาย้อย
ตั้งแต่วันที่ได้ประกาศโดยเปิดเผย ณ ที่ทำการองค์การบริหารส่วนตำบลเขาย้อย
แล้วเจ็ดวัน

ข้อ ๓ บรรดาข้อบัญญัติองค์การบริหารส่วนตำบล
ข้อบังคับ กฎ ระเบียบหรือคำสั่งอื่นใด ในส่วนตราไว้แล้วในข้อบัญญัตินี้ ซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงมีที่ดินอยู่ในเขตองค์การบริหารส่วนตำบลเขาย้อย
และใช้ที่ดินนั้นเป็นที่อยู่อาศัยของตนเองเป็นที่เลี้ยงสัตว์ของตนหรือประกอบกสิกรรมของตนในเขตองค์การบริหารส่วนตำบลเขาย้อยให้ลดหย่อนไม่ต้องเสียภาษีบำรุงท้องที่
จำนวน ๓ ไร่
ในกรณีที่บุคคลธรรมดาหลายคนที่เป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๕ ให้นายกองค์การบริหารส่วนตำบลเขาย้อย
เป็นผู้รักษาการตามข้อบัญญัตินี้ และให้มีอำนาจออกระเบียบ ข้อบังคับ หรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๕ มีนาคม พ.ศ. ๒๕๕๓
ประสิทธิ์
จำปาวงค์
นายกองค์การบริหารส่วนตำบลเขาย้อย

























ปริยานุช/ผู้จัดทำ
๕ พฤศจิกายน
๒๕๕๕

ปณตภร/ผู้ตรวจ
๑๙ พฤศจิกายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๑๒๑ ง/หน้า ๘๑/๑ พฤศจิกายน ๒๕๕๕